《贺拜罢南郊献诗》
宋代·黄裳

中天台上闻天语，将下人间会真主。王室堂开秋意深，匆匆瑞气排群阴。

插空仪物望不断，文采高下成遥林。铁衣十万熊罴勇，忽拥天衢海涛动。

两序朱帘语相庆，皆谓君王能绍圣。昭昭神考体天德，昔向明堂布仁政。

君王欲报天地恩，乃修宗祀开端门。玉辂亭亭张日月，中望尧云降天阙。

清宫行事斋心微，默与神交谁得知。献飨归来待祠殿，上帝先从道心见。

龙衣登降天香浓，一片钧天庭燎中。振鹭于飞佩声响，恍如三代观臣工。

先皇基绪既肯构，配侑岂或惭高穹。安得公尸不来燕，自是诸侯皆望风。

奏歌已荐致和乐，饮受乃酢持盈功。晓来忽听道傍语，从此天观观九叙。

琐琐愚臣何所补，只愿献诗归乐府。

作者简介：黄裳（1044-1130），字勉仲，延平（今福建南平）人。元丰五年（1082）进士第一，累官至端明殿学士。卒赠少傅。著有《演山先生文集》、《演山词》。黄裳是北宋著名文学家和词人，其词语言明艳，如春水碧玉，令人心醉，著有《演山先生文集》、《演山词》，词作以《减字木兰花》最为著名，流传甚广。